safouaneb/arywiki huggingface dataset:
ليستة د ناس لي حكمو لمغريب

هاد لّيستة كاتجمع شخصيات تاريخية لي حكمات لمغريب ؤلا دويلات لي دازو منّو على اعلى مستوى، يعني لي كان عندها اعلى لقب د لحوكم (اݣليد، ماليك، سلطان، امبراطور) ف دّولة. لووزارا ؤ لؤمارا، ؤ ناس د سّلطة لوخرين مامحسوبينش، حتا لو كانو عملياً هوما لحكام د لفعليين ديال دّولة ف شي فترة من لفترات. السلالة لي حاكمة لمغريب دابا هيّ سلالة لعلويين، و من 1957 لعاهل د لمغريب كيتسمى "ماليك". لماليك د لمغريب دابا هوّ محمد السادس. لفترة لقديمة. لامبراطورية لقرطاجية. بزاف د لادبيات كيهضرو على ستيطان فينيقي ديال بحارة كنعانيين ف سّواحل ديال لمغريب لقديم، ؤ من لمؤكد بلي لعبو دور ف تطوير لقتيصاد لمحلي ؤ اترو ف تّقافة ؤ تّنضيم جّتيماعي. وخا داكشي ماكانعرفوش بزاف على لمغريب ف هاد لفترة، ؤ لبحت لاركيولوجي باقي ضعيف. ماشي مستبعد بلي لمناطق د لمغريب، سيرتو حدا لاكوط كانو تابعين، وخا غير ب سّمية، ل لامبراطورية لقرطاجية، لي كان عندها نيضام شبه جمهوري، ؤ ربما كانت متحكمة ف لمدون د سّاحل قتيصادياً ؤلا حتا سياسياً. شوف ليستة د لحكام ديال قرطاج. مملكة موريطانية. من لقرن 3 ؤلا 4 قبل لميلاد تّنضيم جّتيماعي ؤ سّياسي ديال لقبايل لامازيغية لمورية ف لمغريب لقديم، كيعطي لولادة ديال مملكة كاتسمّا مملكة موروسيا ؤلا موريطانية. لحدود لجانوبية ديالها مامحدداش ب دقة ؤ لملوك لّولين ديالها مامعروفينش، حتال حدود نّص تّاني ديال لقرن تّالت ق. م فاش لكتوبا د تّاريخ كيدكرو سّمية ديال لماليك باݣا. لامبراطورية رّومانية. بعد لغتيال ديال لماليك پطوليمايوس لموريطاني ف 40 ميلادية، كاتولّي مملكة موريطانية تابعة فعليّاً ل رّومان، بعدما كانت مملكة كليان عندها حوكم داتي. رّومان قسّمو لمملكة ل جوج اقاليم هيّا موريطانية طّنجية ؤ موريطانية لقيصرية. رّومان وخا داكشي ماقدروش يسيطرو على لمملكة كاملة، ؤ ولّاو مناطق فيها مستاقلة ؤ تابعة ل لحوكم د قبايل امازيغية بحال لبكوات ؤ مكناسة، ؤ لاوطولول. هادي ليستة د لاباطيرا رّومان لي حكمو ف لفترة فاش كانت موريطانية طّنجية تابعة ل روما. فيها غير لي كانو معتارفين بيهوم بشكل رسمي ف اغلبية د لمناطق، ماشي لي كان عندهوم عتيراف جغرافي محدود، ؤلا حاولو يديرو نقيلاب ؤ يسيطرو على لامبراطورية. ؤ غير لي شادّين حوكم فيعلي (ماشي امبراطور موساعيد). لامبراطورية رّومانية لغربية. لمصطلح ديال "لامبراطورية رّومانية لغربية" كيتݣال على لاقاليم رّومانية لي جات ف نّص لغربي ديال لامبراطورية رّومانية، ؤ كانت ديجا عندها ادارة امبراطورية ديالتها. لمؤرخين كيستعملو هاد لمصطلح سيرتو من 286 ميلادية فاش تقسمات لامبراطورية بشكل فيعلي، ؤ ولاو جوج اباطيرا مستاقلين كيحكمو جّيهة شّرقية ؤ جّيهة لغربية ديالها، وخا ف شي فترات كان سّلطة كاترجع ف ليد ديال امبراطور واحد (بحال كونسطانتينوس لّول). ف هاد لفترة كانو رّومان تخلاو على مناطق كتيرة ف موريطانية طّنجية، ؤ بقاو شادّين مناطق محدودة مابين طانجا ؤ سالا كولونيا. ف 476 طاحت لامبراطورية رّومانية لغربية، ؤ ف 480 تّقتل اخر امبراطور ديالها يوليوس نيپوس لي كان موعتاراف بيه بشكل واسع. لفترة لوسطانية. مملكة نكور. لادارسة. ملي مات ادريس تّاني تفرّقات دّولة لادريسية (لي ماكانتش حاكمة لمناطق د لمغريب ديال دابا كاملة) على ولادو و حفادو. برغواطة. امارة سيجيلماسة. بني يفرن. لمرابطين. لموحدين. لمرينيين. لوطاسيين. سّعديين. لفترة لعصرية. لعلويين.
معاهدة فاس

معاهدة فاس هي معاهدة تسنات ف 30 مارس 1912، ولي تنازل فيها سّلطان عبد الحفيظ بن الحسن العلوي على سيادة د لمغريب ل فرانصا، الجنوب و الريف مشا لسبليون والشمال لفرانسا. ولمغاربة فديك الوقت متقبلوش هاد المعاهدة و كرهو سلطان عبد الحفيظ. و من تما بدات مقاومة لقبايل ضد فرانسا و صبانيا بحال الشيخ ماء العينين وولدو احمد الهيبة ف الجنوب المغربي، و محمد بن عبد الكريم الخطابي ف الريف لي كبد سبانيا خسائر فادحة، و محمد بن حمو الزياني لي كبد لفرانسا خسائر فادحة بالرغم من الاسلحة لمتطورة.
معركة الزلاقة

معركة الزلاقة هي معركة مشهورة كانت ف عهد لمرابطين وقعات ف 23 اكتوبر 1086 (379هـ) ف لاندلس ولي ربحو فيها لمغاربا على جيوش نّصارا. سباب ونتايج. بعدما ستولاو نّصارا على مدينة طليطلة سنة 378هـ ف لاندلس وخداوها من لمسلمين، وهي اكبر مدينة ف لاندلس الاسلامي فديك الوقت، زادو ليها الحماية من الهجمات و قوّاو الدفاع ديالها ضد اي هجوم اسلامي مُحتمل، وستاغلو فترة تفرق وتشتت ديال لمسلمين (ملوك الطوائف) باش يزيدو لقوة ديالها فالعسكر. وفاش شاف ضعف المسلمين ستاغل الفونسو الفرصة باش ياخد كل الثغور الاسلامية. وكان المعتمد بن عباد اقوى سلاطين الاندلس الاسلامي فديك الساعة، وكان كيحكم اراضي كبيرة بزاف واصلين ل مدون بحال قرطبة ؤ اشبيلية. وكان كيخلص الضريبة للاذنوفش كل عام، وفاش ملك طليطلة رسل ليه المعتمد الضريبة كيف العادة ردّها ليه وماقبلهاش منو، ورسل ليه تهديد بلي غادي يمشي ل قرطبة و يديها ليه (غزو) ولي كانت اهم المناطق الاسلامية ف لاندلس. وقاليه خاصو يعطيه كل الحصون لكاينة ف جّبال، و يبقى السهل ل لمسلمين. وفاش ساق المعتمد لخبار، جهز خمسمية فارس، وفرق صحابو على لقادة د لعسكر ديالو، وقال ليهم لي شفتو من نّصارا قتلوه. وجا المرسول (لي كيوصل لبريّات والهضرة بين الامراء والحكام) و طرشو حتى خرجو عينيه على حساب الروايات الاسلامية التاريخية، ووصلو الخبار ل لاندفونش وكان شاد طريقو باش يحاصر قرطبة.
إبراهيم أخياط

ابراهيم اخياط (1941- 7 فبراير 2018) هو كاتيب وشاعير سوسي مغريبي وناشط امازيغي. الصغر. تولد ابراهيم اخياط عام 1941 ف واحد دوار سميتو اخياطن ف قبيلة ايت صواب ف ايت باها ف جنوب ديال اݣادير ف المغريب. نتاقل وهو صغير ل الرباط فين كمل قرايتو من التعليم الابتدائي حتال التعليم الجامعي.
لإستقصا

لاستقصا، لي سميتو لاصلية ب لعربية كتاب الاستقصا لاخبار دول المغرب الاقصى، هو كتاب تاريخي مغريبي كتبو لمؤريخ حمد بن خالد الناصري. تنشر لكتاب ف 1894، هضر فيه على تاريخ المغرب ب تفصيل من لفتح لاسلامي حتال ل عهد د لعلويين ب ضبط السلطان عبد الرحمان الاول وولدو محمد الرابع. ؤ ولا هاد لكتاب مرجع للباحثين ؤ لمؤرخين لمغاربة لي بغاو يدونو تاريخ لمغريب ف تاليف جديد.
توارخي

تّوارخي ؤلا لمؤرخ هوّا شخص لي خدمتو ؤراسمالو لمعرفي دّراسة ؤ لكتابة د تّاريخ، ب معنى لمجموع د لاحدات لي طراو ف لماضي، ؤ كيتّعتابر سلطة ف هاد لمجال لاكاديمي. تّوارخيا كيهتمو ب لقراية لمنهاجية د لاحدات د لماضي ف علاقتها ب لجنس د بنادم، ؤ ب لبحت فيها ؤ تّحليل ؤ لفهم ديالها، ؤ تكوين تعاويدة متسلسلة ل دوك لاحدات. تّوارخي ماكيدرسش ب ضّارورة غير تّاريخ لمكتوب، مي حتا تّاريخ لي ماتّكتبش بشكل موباشير، بحال لي نقدرو نستنتجوه من لاتار ؤ لبني ؤ لحوايج لي كيلقاوهوم لاركيولوجيين، ؤ حتا لاحدات لي طراو قبل ماتّختارع لكتابة. ف هاد لحالة لّخرة، كيتّعتابر توارخي ديال لقبلتاريخ. كاينين توارخيا لي كيتخصّصو ف فترة زمانية محددة (متلا تّاريخ لقديم)، ؤلا منطقة محددة (متلا تّاريخ ديال طانجا)، ؤلا مجال محدد (متلا تّاريخ تّقافي ؤلا لفيكري ؤلا لعيلمي). لحرفة د تّاريخ ؤلا تاتوارخيت ولّات حرفة معروفة ؤ مستاقلة ف لاكاديميا ف لقرن 19، فاش بانو لجامعات لعصرية، سيرتو ف المانيا ؤ بلدان خرين. قبل داكشي كانو تّوارخيا ؤلا لمؤرخين عادة كيمارسو شي حرفة خرة، سوا اكاديمية ؤلا غيرها، ؤ كاتكون تاتوارخيت غير هواية ؤلا غير وحدة من بين لهتيمامات لاكاديمية ديالهوم. لخدمة ديال المؤرخ. لخدمة ديال المؤرخ كتعتامد على دراسة لماضي و التقلاب ف كتوبا قدام لي كيتسماو "المراجع التاريخية" لي كتبوها مؤرخين فايتين، و لي كيحللها المؤرخ باش يعطي واحد نتيجة معاودة ديال تدوين التاريخ يحطها ف كتابو. يقدر المؤرخ يارخ فترات زمنية قبل 200 عام حتى ل 500 سنة ولّا كتر، و كيعتامد على الروايات الشفوية ديال سكان المنطقة المستهدفة ؤلا الروايات المكتوبة لي كتبوها مؤريخين قدام وبعض لمرات كيمشيو الوثائق. لي كتطلب عقود باش تجمع المعلومات التاريخية لي جمعها باش يحطها ف كتاب واحد ؤلا موسوعة بحال المؤرخ المختار السوسي ف موسوعة المعسول والمؤرخ الناصري ف كتاب الاستقصا. كاين لي كيارخ التاريخ الاقتصادي والجغرافيا والتاريخ القبلي وكاين "مؤرخ الدولة" لي كتكلفو الدولة يدون تاريخ لبلاد، وكاين ثاني المؤرخ لي كيارخ الاحداث العسكرية بحال المعارك والحروب ولي كيكون فقلب لمعركة باش يكتب كل تفاصيلها الدقيقة و خاص هاد المؤرخ يكون مستاقل من اي جهة و محايد يعني يكتب شنو لكاين بالظبط فالمعركة بلا اي تحيز و كيكتب داكشي ف كتابو ولا وثيقة و بحال هاد الخدمة ديال هاد المؤرخ ديال الاحداث العسكرية كتشبه لخدمة ديال الصحفي لي كنقل الاخبار و الاحداث. المؤرخ خاصو يكون كيعرف على الاقل 4 لغات وتكون عندو خبرة ف قراية الوثائق و علم الجغرافيا لي خاص تكون من صيفات المؤرخ ؤ هادشي تكلم عليه بن خلدون ف كتوبو فلسفة التاريخ، و كاين ثاني المؤرخ لي كيصحح مغالطات المؤرخين و كينتاقدهم كمثال المؤرخ المغربي عبد الله العروي ف كتابو مجمل تاريخ المغرب لي نتاقد فيه مؤلفات الاستيعمار الاوروپي و لمؤرخين لاجانب لمستشرقين لي كتبو على تاريخ د لمغريب لاسلامي و لي كدرس عوتاني الوثائق. و من بين اشهر لمؤرخين العالميين كاين هيرودوت ؤ بن عساكر ؤ بن كثير ؤ بن خلدون و كاينين لمؤرخين لمغاربة بحال لمختار سوسي فالمعسول لي ولا مرجع لبحاثين والطلاب فتاريخ سوس ؤ هو مول سمية ديال سوس العالِمة ؤ الناصري فكتاب الاستقصا لي ولا مرجع لمؤرخين لمغاربة فتاريخ سعديين ؤ لعلويين وكاين الجزائي والفاسي والمراكشي والفيلالي وكاينين بزاف ديال لمؤرخين لمغاربة لي ساهمو في تاريخ تاريخ اندلوس ؤ لموحدين ؤ لمرابطين ولقائمة طويلة بزاف.
وتيقة 11 يناير 1944

وتيقة 11 يناير 1944، لي معروفة ب لعربية ب سميت وثيقة المطالبة بالاستقلال ؤ لي ب لغلط كاتسما وثيقة الاستقلال، هي وتيقة طالبو فيها لوطنيين لمغاربة ستيقلال د لمغريب كامل ؤ يحكمو سّلطان محمد بن يوسف، ؤ تدار حوكومة ديموقراطية ؤ دوستورية كاتضمن لحقوق ل ݣاع لمجتمع. نهار 11 يناير عطلة رسمية ف لمغريب. سياق. من بعد ما بان ل الشعب المغربي بلي فرنسا استعمارية و لهدف ديالها هو استعمار المغرب ونزف التروات ديالو واستغلالو بداو ف اللوّل من الشارع كيطالبو بلاستقلال شي لي تصدات لي قوات فرنسا بالعنف وبقاو لمغاربة كيديرو فعمليات مسلحة لردع الفرنسيين تا توصلو ف 1944 ل اتفاق باش يقدمو وثيقة يطالبو فيها باستقلال المغرب ويكون تحت حكم سّلطان محمد بن يوسف مع تشكيل حكومة شعبية كاتضمن الحقوق للجميع ووفقا لمقاصد الشريعة ايضاً كيما فجميع الدول لاسلامية. نص. وثيقة 11 يناير 1944 ناس لي سناو. علا حساب ما دكر بوبكر لقادري ف لمدكرات ديالو، 66 شخصية سنات علا هاد لوتيقة: لعسكري ؤ لكتاتبي لفرانصاوي جورج سپيلمان ف لكتاب ديالو ""من لحيماية ل ستيقلال، لمغريب" لي خرج ف 1967 كيقول بلي نسخة رّسمية لي تعطات ل لاقامة لعامة فيها 58 واحد سنا لوتيقة. لحسن تّاني ف لكتاب ديالو "تحدي"" حتا هو كيقول بلي تمنية ؤ خمسين شخصية سنات لوتيقة. نفس لمعلومة كيقولها لمؤرخ لمغريبي لمصطفى بواعزيز لي طالع علا لوتيقة ف لارشيڤ لفرانصاوي ؤ كيزيد بلي سمية د مليكة لفاسي ماكايناش من بين هاد 58 واحد. عواقب. رد لفعل ديال لاقامة لفرانساوية ف رّباط جا بزربة. تدارت ضغوط كبيرة على سّلطان محمد بن يوسف باش يستنكر لوتيقة، ؤ تعتاقلو وطنيين معروفين لي سناو. ف ليلة د 28 يناير، تشد احمد بلافريج، لامين لعام د حيزب ستيقلال، ؤ لمعاون ديالو محمد ليازيدي ف رّباط ب تهمة كيتبادل لمعلومات معا لقوات د لمحور. بلافريج كان واحد من 3 د لوطنيين لي تنفاو ف لڭزيرة د كورسيكا. ف فاس، تسجن عبدلعزيز بندريس ؤ لهاشمي لفيلالي. ف لمجموع، عتاقلات السلطات لفرانساوية 20 واحد من لوطنيين مور هاد لوتيقة. كانت وتيقة 11 يناير خطوة مهمة ف نّضال علاود ستيقلال. ؤ بهاد لوتيقة تحالفات لحركة لوطنية لمغريبية معا سّلطان. بدا كيولي سّلطان رمز شعبي وطني مهم، بحيت دار لخيطاب ديال طانجة ف 10 ابريل 1947 وتنفا قبل من لعيد لكبير ف 20 غشت 1953. سالات لحيماية لفرانساوية على لمغريب ف 2 مارس 1956 مورما تسنا لاعلان لفرانساوي لمغريبي ف رّباط. نعيكاسات تقافية ؤ جتيماعية. تاريخ د هاد لوتيقة تعطا لبزاف د لبلايص من بينهم زناقي، شوارع، سّاحات ؤ حتا مدارس ف مدون مختالفة ف لمغريب. ف 1988، لوزير لول عزدين لعيراقي رد 11 يناير عيد وطني ؤ لا نهار فيريي. لؤستاد لجاميعي مصطفى قادري ؤ لمؤرخ علي ريسوني كيعتابرو لحتيفال ب 11 يناير عيد حيزبي ؤ فيئاوي كتر من ماهو وطني. ؤ كاين لي كيمشي بعيد ؤ كيطالب باش يتلغا ؤ يتحتافل ف بلاصتو راس لعام لامازيغي ولا نهار 29 يناير لي وقعو فيه ف 1944 موضاهارات ماتو فيها نّاس. ف 2014، خرّج لؤستاد لجاميعي يوسف شيهب كتاب ب لفرانساوية علا وتيقة لمطالبة ب ستيقلال : ف 2017، ف دكرى 73 د هاد لوتيقة، خرّج دريس شويكة فيلم "فداء" لي كيهضر علا لمقاومة لمغربية ضد فرانصا خصوصا معا لمقاوم محمد زرقطوني. هاد لفيلم لي فيه ساعة ؤ 49 دقيقة كتب سيناريو ديالو صّحافي عزيز ساطوري. ف 2020، ف دكرى 76، دارت مبادرة فري كولشي لي فيها صحافيين، سياسيين ؤ مناضلين د حقوق لانسان "وتيقة مغريب بلا عتيقال سياسي ؤ معتقلي رّاي"؛ من بين نّاس لي سناو كاين لمعطي منجب، نبيلة منيب، نبيل احمجيق، عمر بلافريج، علي بوطوالة ؤ ناصر الزفزافي.
ضامناتيو ميمورياي

ضامناتيو ميمورياي (ب لّاتينية damnatio memoriae) لي حرفيا كاتعني نّعلة د لميموار، هوّا مصطلح كيشير ل لحالة فاش شي شخص كيتّمحا من سّجلات تّاريخية بشكل مقصود، سوا بشكل جزئي ؤلا كلي. اقدم حالة معروفة عند تّوارخيا كانت ف ميزوپوطاميا (لعراق دابا) ف مدينة لاڭاش، ف 2000 تال 3000 قبل لميلاد، لي ماتّدكرش فيها لماليك سّوماري د مدينة ؤما ب سميتو، مي غير كا "راجل د ؤما". على حساب تّوارخي سطيفان زاڤادزكي، هادشي كيتّعتابر حتيقار ل داك لماليك من طاراف لحكّام ديال لاڭاش، لي مابغاوش سميتو تّعرف عند لاجيال جّاية. امتيلا خرين كانلقاوهوم عند لمصريين لقدام، بحال لماليك اخيناتون لي تّمحا من بزاف د سّجلات ؤ حتا وجهو تّمسح بشكل مقصود من تّماتيل ديالو، ؤ لماليكة حاتشاپسوت لي تعرّضات ل نفس شّي. ف ليتيحاد سّوڤياتي، بعض لموعارضين لي كانو ف لحيزب لبولشيڤي ؤ تا مستشارين ديال سطالين لي تتاهمو ب تّجسس ؤ تم لاعدام ديالهوم ؤلا تسيفطو ل سيبيريا، كانلقاو تصاورهوم تحيّدو بشكل كامل، حتا من شي تصاور جماعية لي تخادو معا لينين ؤلا سطالين. ف لمغريب كانلقاو ميتال ديال هاد لكونصيپط ف تامودا ف لفترة رّومانية، فين تّمحاو سّميات ديال ڭيطا ؤ د سياسيين حيت ولاو مغضوب عليهوم. ف لقرون لوسطانية، لموحدين حتا هوما حاولو يمحيو لاتار ديال لمورابطين ؤ يصفّيوها معا لافراد د سّلالة ديالهوم. لمصطلح ديال ضامناتيو ميمورياي ماكانش موجود ف لفترة رّومانية، مي تّستعمل لمرة لّولة ف واحد لمقالة لعلمية ف المانيا ف 1689.
صونطرال پاري

صونطرال پاري (بلفرانساوية: École centrale Paris)، ولاّ لمدراسة لمركزية د باريز هي مدراسة فرانساوية د لمهندسين تاسسات ف 1829. هي وحدا من لاقدم لمدارس د لمهندسين ف فرانسا، و مكلاسيا ما بين احسن لمدارس د لبلاد. من 1 يناير 2015، دخلات صونطرال مع مدارس اخرا ف مدراسة وحدا هي صونطرال-صيپيليك، و اللي عندها لكامپوس ف لمنطقة د ساكلي، ف لجنوب د باريز.
سالوستيوس

ݣايوس سالوستيوس كريسپوس ؤلا سالوست (مزيود ف 86 ق. م ف اميطيرنوم، مات ف 35 ق. م ف روما) هوّا توارخي ؤ سياسي روماني من فاميلة طاليانية شعبية (ماشي من نّخبة رّومانية لي كانت عندها فلوس ؤ سلطة). كان حياتو كلها ضد لاريسطوقراطية رّومانية، ؤ من لموساندين ديال يوليوس قيصر. سالوستيوس هوّا اقدم توارخي روماني كتب ب لّاتينية لي ماضاعوش لاعمال ديالو كاملين، ؤ لي منهوم كتاب حروب كاطيلينا على لحرب لاهلية لي بداها لوكيوس سيرݣيوس كاطيلينا، ؤ حروب يوݣارتن على لحرب د لماليك يوݣارتن د نوميديا، ؤ كتاب تاريخات لي بقاو منو غير ݣزوات قلال. سالوستيوس تاتر ب لمؤرخ ليوناني ثوسيديديس، ؤ ولّا مرفّح بزاف (بشكل ماشي قانوني) ب ستيغلال سّلطة ديالو فاش كان حاكم ديال اقليم افريكا نووا (تونس ؤ شرق دزاير دابا). ف 52 قبل لميلاد، سالوستيوس ولّا عضو ف مجلس شّيوخ رّوماني، ولاكين عاماين مورا داكشي جرّاو عليه منو ب تهمة ديال "مومارسات لااخلاقية". غادي يعاود ياخد لمنصب ديالو ب دعم من يوليوس قيصر، ؤ غادي يحارب ب جنبو فاش ناضت لحرب لاهلية ف 49 قبل لميلاد. ف 46 قبل لميلاد، غادي ينتاصر يوليوس قيصر ؤ لحلف ديالو (معا لماليك بوكوس تّاني)، ضد لحلف د پومپيوس ؤ لماليك يوبا لّول د نوميديا. سالوستيوس ولّا پريطور ؤ تّعطات لو لحكامة ديال اقليم افريكا نووا (افريقيا جّديدة) لي جمعات اراضي ديال افريكا ويتوس (افريقيا لقديمة) معا مناطق لي خداوها رّومان من مملكة نوميديا. لحماية ديال يوليوس قيصر عطاتو مناعة ضد تّيهامات ب لفساد. فاش مات قيصر مقتول ف 44 قبل لميلاد، سالوستيوس عتازل سّياسة ؤ تفرّغ ل لكتابة د تّاريخ. لكتوبا ديالو على لمؤامرة د كاطيلينا ؤ لحروب د يوݣارتن وصلونا مكمولين، ولاكين كتابو "تّاريخات" لي كيهضر على تّاريخ د لحضارة رّومانية مورا سولا (من 78 قبل لميلاد) بقاو منو ݣزوات مفرّقين. سالوستيوس كيتّعتابر من اشهر تّوارخيا ف لفترة لقديمة ؤ حتا من بعد.
بيرطراند راسل

بيرطراند ارثر ويليام راسل (مزيود ف 18 ماي 1872، مات ف 2 فبراير 1970) هوّا فيلسوف، ماطيماتيسيان، ؤ عالم موسوعي بريطاني. لاعمال ديالو كانو سيرتو ف لفلسفة، لماط ؤ لّوجيك، ؤ كان عندهوم تاتير كبير على نضرية د لمجموعات، لّانݣويستيك، دكاء صّطيناعي، صيونص د لادراك، لانفورماتيك، ؤ بزاف د لفروع د لفلسفة تّحليلية بحال لفلسفة د لماط، لفلسفة د لّوغة، لايپيستيمولوجيا، ؤ لميطافيزيك. كان راسل ايضا موتقاف عومومي، توارخي، ناقد جتيماعي، ناشط سياسي، ؤ خدا لجايزة د نوبل د لاداب ف 1950. راسل كيتّعتابر من اعضم لعولاما د لّوجيك ف لقرن 20، ؤ واحد من لمؤسسين ديال لفلسفة تّحليلية، معا فلاسفة خرين بحال ݣوطلوب فريݣي، جورج ادوارد مور، ؤ تلميدو لودڤيك ڤيتݣنشطاين. راسل ؤ مور كانو لقادا د تّورة لفيكرية لبريطانية على لمدراسة لميتالية، ؤ معا لؤستاد ديالو الفريد نورث وايتهاد، راسل الّف لكتاب د پرينكيپيا ماطيماتيكا ؤلا "لمبادئ د لماط"، لي كانت اهم محاولة ل ختيزال لماط كامل ف لقواعد د لّوجيك. راسل كتب حتا ف مواضيع جتيماعية ؤ سياسية، ؤ كيتقارن بزاف ب ڤولطير، حيت بجوج كانو عندهوم كتابات فلسافية عميقة ؤ ف نفس لوقت كانت عندهوم شعبية كبيرة عند جمهور عريض بسباب لكتابات ديالهوم لي موجّهة ل لعامة. راسل عتابر لحرب لعالمية تّانية ضد المانيا نّازية بلي كانت "اهون شّرور"، ؤ كان ضد دّيكتاتورية سّطالينية، ؤ كان من لموساندين ديال تحياد سّلاح نّووي. راسل بقا ناشط كا موتقاف عومومي حياتو كلها حتا مات على عمر د 97 عام. حياتو ؤ لكاريير ديالو. برطراند راسل تزاد ف 1872، ف ريڤنزكروفت ف تريليك، اقليم مونماوثشر، ف شّرق د ويلز. على عمر د عاماين ماتت ختو ؤ مو، ؤ عاماين مورا داكشي ف 1876 مات بّاه. غادي ياخدو جدّو لورد دجون راسل، لي كان واحد لوقت رائيس د لووزارا ف بريطانيا، باش يتربّا معاه. جدّو غادي يموت حتا هوّا مورا عاماين، ؤ غادي تّكلف جدّاتو ب تّربية ديالو ف لوندريس. ف 1883، برطراند بدا يتعلّم تّسطار من عند خوه فرانك. ف 1890 بدا يقرا ف جامعة ترينيتي كوليدج، ؤ تماك تلاقا ب ؤستادو الفريد نورث وايتهاد. ف 1893 خدا ليصونص ديالو ف لماط، ؤ عام مورا داكشي تعيّن اطاشي ديپلوماسي د بريطانيا ف پاري، ؤ تجوج ب اليس پيرصال سميث. ف 1895، بدا كيقرا ف جامعة برلين. ؤ ف 1896 ولّا موحاضير ف مدراسة لندن د لقتيصاد، ؤ دار موحاضرات ف لميريكان ف جامعة دجونز هوپكينز ؤ جامعة برين ماور. ف 1899 بدا كيقري ف ترينيتي كوليدج. ف 1901، ولّا موحاضير ف جامعة كامبريدج، ؤ ف نفس لعام كتاشف لپاراضوكس د راسل. ف 1905 راسل طوّر اهم موساهمة ديالو ف لّانݣويستيك، لي هيّا نّضرية د تّوصيفات. راسل ترشح تلاتة د لمرات ل لبرلمان نّݣليزي ف 1907، 1922 ؤ 1923 ؤ فشل فيهوم كاملين. طلّق ؤ تجوج شحال من مرة، زار بزاف د لبلدان منها روسيا، شّينوا، جّاپون ؤ ؤسطراليا، ؤ عطا موحاضرات ف جامعات ف فرانسا، نّݣليز ؤ لميريكان. خدا شلا جوايز، منها ميدالية دي مورݣان ف 1932، ميدالية سيلڤيستر ف 1934، جايزة كالينݣا ف 1957، جايزة لقدس ف 1963 ؤ جايزة نوبل د لاداب كا "عتيراف ب كتاباتو لمتنوعة ؤ لهامّة لي كاتنتاصر ل لقيام لانسانية ؤ ل لحرية د لفيكر". لاعمال ديالو. برطراند راسل عندو عشرات د لاعمال منشورين مابين 1896 ؤ 1969، من بينهوم:
طيليكوم پاري

طيليكوم پاري (ب ) ولاّ لمدراسة د لاتصالات د باريز هي مدراسة فرانساوية د لمهندسين تاسسات ف 1878، وكانت سميتها لمدراسة لعليا د الطلݣراف. هي اقدم مدراسة د لاتصالات ف فرانسا، و مكلاسيا ما بين احسن لمدارس د لبلاد. ف 2019، رحلات لمدراسة من لوسط د باريز للمنطقة د ساكلي، من بعد ماتحافات مع لمعهد پوليطيكنيك د باريز، اللي داخلا فيه تا پوليطيكنيك.
لپروبليمات د لفلسفة (كتاب)

لپروبليمات د لفلسفة هوّا كتاب ديال لفيلسوف ؤ لماطيماتيسيان لبريطاني بيرطراند راسل، الّفو ف 1912، لي حاول فيه يعرض پروبليمات اساسية لي مطروحة ف لفلسفة، لي كاتعلّق ب نّضرية د لمعرفة ؤ لايپيستيمولوجيا. لكتاب كيجبد بزاف د لحلول لفلسافية لي قتارحو فلاسفة ؤ عولاما بحال افلاطون، ارسطو، ايمانويل كانط، روني ديكارط، ديڤيد هيوم، ؤ غيرهوم ؤ كيناقشهوم. ؤ هوّا مقسّم ل 15 مقالة مرتابطة بيناتها بشكل تسلسلي. لمواضيع د لكتاب. من بين لمسايل لي كيطرح لكتاب كاين:
ميطاڭونيون (مملكة موريطانية)

ميطاڭونيون (ب ليونانية لقديمة Μεταγώνιον) ؤلا ميطاڭونيوم (ب لّاتينية Metagonium) هوّا موضع قديم كان ف شمال مملكة موريطانية ف لمصب ديال واد ملوية يلا مشينا معا تّاويل لغالب عند لحرايفيا د تّاريخ. على حساب سطرابو ميطاڭونيون هوّا مرتفع حدا لمصب ديال واد مولوكا، لي كان كيفصل مابين مملكة موريطانية ؤ مملكة نوميديا. حيت كاينين جوج موضعات ب نفس سّمية (لاخور كاين ف شّمال د دزاير دابا) كيبقا شك على لموضع ديال واد مولوكا، ؤ ب تّالي على لحدود لحقيقية مابين جّوج ممالك. سّمية د لموضع على حساب لحرايفيا ماكيبانش بلي عندها علاقة معا قبيلة لميطاڭونيطاي لامازيغية لي كانت عايشة جيهت اشبرتال ؤ سبتة.
هيدروجين خضر

لهيدروجين لخضر هوّا هيدروجين كيتّنتج ب مصادر د طّاقة لمتجددة بشكل كامل. ف لعادة لهيدروجين كيتّنتج من لڭاز طّابيعي، ف پروصي لي كيلوّت لبيئة. معا تّطور لحالي ديال طيكنولوجيا د لانتاج د طّاقة شّمسية ؤ طاقات نقية خرة، لي غادية ؤ كاترخاص، ولا لپروصي د لانتاج د لهيدروجين لخضر مومكين ؤ مربح قتيصاديا على لمدى لقريب. سّرتيفات ديال لهيدروجين لخضر كيشتارطو كتر من 60 تال 70% ديال تخفيض نّبيعاتات د لڭازات. لانتاج. كاينين عاداد د لپروصيات باش كيتّنتج لهيدروجين بشكل "خضر" (ب طاقة نقية ؤ متجددة)، من بينهوم: ستيعمالات. طرونسپور. لهيدروجين يقدر يتخدّم كا فيول د لهيدروجين ف لموطور دّخلاني د لحريق. ماشي غير طّونوبيلات مي حتا نواع خرين د لمركوب، بحال لكاميوات يقدرو يخدمو ب لهيدروجين. عاداد د شّركات لكبار ف ؤروپا، بحال ڤولڤو، فورد ؤ دايملر علنو بلي غادي ينقصو لبيع د لمركوب د دّييزيل باش ينتاقلو ل لهيدروجين، بشكل تدريجي تا يحبسو دّييزيل ف مرة ف 2040. شوفاج. لهيدروجين يقدر يتخدّم ف طّياب ؤ شّوفاج. لحوكومة لبريطانية مبلانية تدير ضيمو باش تبيّن كيفاش يقدر يتوزّع ؤ يتخدّم لهيدروجين ف بزاف د دّيور د سّكنى. قتيصاد. ل حد 2021، لمارشي لعالمي د لهيدروجين تقدّر ب 897، 5 مليون دولار ميريكاني، ؤ يقدر يوصل ل 2، 5 مليار دولار ف 2028، ؤ كيتوقّع بلي غادي يوصل ل 300 مليار ف لقيمة د لمارشي د ليكسپور ف 2050، ؤ يخلق 400. 000 منصب د لخدمة ف طّاقة لمتجددة ؤ لانتاج د لهيدروجين. لمقدار د لانتاج د لهيدروجين لخضر داز من تقريبا والو ف 2019-2020، تال 121 ڭيڭاواط على مجموع د 136 پروجي ف نّص د 2021. ف لمغريب. ف اطار سّياسة طّاقية د لمغريب، من بين لاهداف لي باغي يوصل ليها هوّا تحقيق 52% د لحاجات طّاقية ديالو ب مصادر متجددة د طّاقة معا 2030. لانتاج ديال لهيدروجين لخضر داخل حتا هوّا ف هاد لاطار. تّيفاقية لمغريبوالمانية د لهيدروجين لي تسنات ف يونيو 2020، كاتنص بلي المانيا غادي تدعم لمغريب ف لبني ديال محطات د لانتاج ديال لهيدروجين ب ستيعمال طّاقة شمسية. لقيمة د دّعم واصلة ل 300 مليون يورو. ولاكين باش يحقق انتاج كافي د لهيدروجين لخضر، غادي يخص لمغريب يزيد بزاف ف لانتاج د طّاقة شمسية سيرتو على ود تحلية د لما لمالح لي غادي يحتاج ليها على ود لما ديال لپروصي د ليليكطروليز. وخا لپوطونسييل ديالو كبير، ل حد 2019 لمغريب كان كينتج 30 مرة د طاقة شّمسية قل من المانيا.
مين پاري

مين پاري (بلفرانساوية: Mines Paris)، ولاّ لمدراسة لوطنية لعليا د لمناجم، هي مدراسة فرانساوية د لمهندسين تاسسات ف 19 مارس 1783 باوامر من لماليك لويس 16، باش تكوّن مديرين دكيين ديال لمناجم. هي مكلاسيا من بين اقدم و احسن لمدارس د فرانسا. لمدراسة د مين پاري معروفة بلمستوى الطالع ديالها، لا من الناحية د لقراية ولا من لبحت، وعندها معاونات مع جامعات واعرة ف لعالم بحال ام اي تي و كاليفورنا طيك و لجامعة د هونكونݣ. تاتخرّج مين پاري ترتيب عالمي ديال لجامعات د لعالم على حساب شحال من واحد قرا فيها وخدام هو المدير التنفيدي ديال وحدا من اكبر 500 شركة ف لعالم.
فن

لفن هوّا مجموعة د نّشاطات د بنادم ؤ نّتايج ديالها، لي كاتجلّا ف توضيف لقدرة د لابداع ؤ لخيال ؤ تقنيات مكتاسبة ؤلا فيطرية باش تعبّر على لجمال، لمشاعر، ؤ افكار ؤ مفاهيم. لفن هو واحد لحاجة صعيب توصفها ب لكلمات ولكن تقدر تعبر عليها ب سّماع ؤلا شّوفان ؤلا لحاراكات بشي اداء حركي. غالبا لفن معندوش شي هدف موضوعي باين ولكن ديما كنلقاو راسنا كنقدروه و كنعرفو قيمتو اما حيت كيقيس خويطات لعواطف لي عندنا لداخل ؤلا حيت كنقشعو قيمة لمهارة لي وصل ليها لفنان باش صاوب هاداك لعامال بهاديك الطريقة.
تيفاقية لمغريبوألمانية د لهيدروجين

تّيفاقية لمغريبوالمانية د لهيدروجين هيّا تّيفاقية لي سناها لمغريب معا المانيا ف يونيو 2020، ؤ لي كاتنص على دعم المانيا ل لمغريب ف لبني ديال محطة د لانتاج ديال لهيدروجين لخضر. من جيهت المانيا، هاد تّيفاقية غادي تدعم صّدارة د المانيا ف لمجال ديال طّاقة لمتجددة، ؤ تعطيها لامكانية باش تستافد من لانتاج د لهيدروجين باش تصدّرو ل عندها، ؤ ب لموقابيل لمغريب غادي يستافد من دعم لموخطّاط طّاقي ديالو، باش يحقق ستيقلالية طاقية، ؤ من طّرونسفير د طّيكنولوجيا من عند لالمان رّايدين ف هاد لمجال.
لجامعة د بوكوني

لجامعة د بوكوني (بالطاليانية: Università Commerciale Luigi Bocconi)، هي مدراسة طاليانية د د لفلوس تاسسات ف 1902، و جات ف لمدينة د ميلانو. بوكوني معروفة ف لميدان ديال لبيع والشرا، لقانون، لحكيم والسياسية، و مكلاسيا ما بين لجامعات اللوالا ف لعالم. لاصل د السمية. تسمّات لجامعة على سميت لويدجي بوكوني، اللي كان عسكري طالياني مات ف 1896 ف اتيوپيا، ف لمعركة د عدوة، اللي كانت باغا تستعمر فيها الطاليان لبلاد. فيرديناندو بوكوني، بّات لويدجي، كان تاجر عندو لفلوس، و بنا لجامعة باش يخلّد السمية د ولدو. كانت هي اول جامعة د لاقتصاد ف لبلاد.